T. Mikuš, poslanec: (2010-01-20):
Prvá vec. Všetci vieme, že cestná infraštruktúra, alebo mali by sme to vedieť, je jedným zo základných predpokladov dobrej funkčnosti a rozvoja ekonomiky. Určite aj jedným zo základných predpokladov, ako zvýšiť atraktivitu štátu pre investorov, návštevníkov, ako zvýšiť cestovný ruch, ale určite aj predpokladom pre správne fungovanie štátu. To je prvá vec. Aby mohla tá infraštruktúra byť udržiavaná a rozvíjaná, treba zabezpečiť transparentný a trvalý a spravodlivý systém financovania údržby a rozvoja tejto infraštruktúry. Ďalšia vec. Uznávam právo opozície, veď sme to robili, čo si budeme hovoriť, Janko, nie, poznáme to, na predkladanie návrhov na odvolávanie ministrov. Ale myslím si, že predsa len tie návrhy na odvolávanie ministrovi by mali byť čisté, ba by mali byť vecné, a teda určite by nemali byť aspoň v takomto prípade silno spolitizované. A ja to tak cítim, že je to veľmi silno spolitizované. Pretože tá diskusia, ktorú som tu počúval, tak určite v mnohých prípadoch, páni kolegovia, nebola vecnou diskusiou na danú tému, ale bola exkurzom do čohokoľvek, čo sa diskutujúcemu zachcelo. Ja si myslím, druhá vec, aj spôsob vyjadrovania bol taký nie celkom adekvátny. Myslím si, že k takej základnej výbave normálneho chlapa patrí aj úcta k protivníkovi a to mi tu dneska chýbalo. To je po prvé. Myslím si, že spoplatnenie je snahou na to, aby sa vytvoril objektívny systém financovania, údržby a rozvoja cestnej siete. Spoplatnenie ako celok určite. Že dopravcovia protestovali, no dobre, veď majú na to právo. Ale podľa mojej mienky protest bol neadekvátny. Spôsob protestu bol neadekvátny a určite aj spolitizovaný. Veď vidíme, vieme všetci, aké tváre sa tam objavili, páni, a niekomu to vyhovovalo. Ja vám poviem len jedno. Keby náhodou neprišla sanitka načas kvôli tomuto protestu alebo záchranári k niekomu z vašich príbuzných alebo priateľov, asi by ste sa dneska vyjadrovali inak a asi by ste tých statočných dopravcov pomenovávali inak. No chvalabohu sa nič nestalo! Ale nie vďaka tým tzv. statočným dopravcom. To určite nie. Takže môžeme byť radi, že to takto dopadlo. Teraz k tomu vlastnému systému na výber mýta. Pozrite sa, väčšina z nás sme technici a vieme, že možno také, teraz si dovolím, také charakteristické číslo pre počet premenných, ktoré v tom systéme funguje, je možno desať na piatu. Počty účastníkov, ktorí majú jednotky, počty miest, kde sa registruje. A keď sa spúšťa do prevádzky systém, ktorý má takýto počet premenných, tak tí, čo niečo spúšťali do prevádzky a vedia, čo to znamená spustiť niečo do prevádzky, vedia, že sa vyskytnú problémy. A tie problémy treba postupne vychytávať. A je to úplne jasné pre každého zatiaľ. Teraz si predstavte, páni, a nie je to naozaj žiadny politický útok, ale predložili ste návrh na vyslovenie nedôvery ministrovi Vážnemu. V 3. odseku čítajte, a to ide len o tri údaje a nie sú správne zoradené: august 2008 prvý tender, september 2007 druhý tender a máj 2008 tretí tender. Je jasné, že niekde sa stala chyba. Samozrejme, nie veľká, pravopisná, 34 z vás to podpísali. Vážení členovia parlamentu, a takúto drobnú chybu prehliadli a protivníkovi... (Reakcia z pléna.) Vieš, pán poslanec, ja som ťa počúval, prvýkrát si to presne takto prečítal a druhýkrát už si sa opravoval. Ale nevadí, ale dobre. Bolo vás 34, niekto to pripravil a v troch údajoch, v troch údajoch nastal chaos. A v údajoch alebo v systéme, kde tých údajov je stotisíc a viac, tam teda máte problém s tým, uznať, že naozaj môže byť problém. Ďalšia vec. Toto by mal každý vedieť, že teda môže nastať problém. Páni, dámy, aspoň 30 rokov jazdím po slovenských alebo československých cestách. Už som milión najmenej spravil na tých cestách a poznám naozaj tisíce slovenských ciest a za posledné štyri roky viem aj niečo o tom, ako sa tie cesty udržiavajú a aké majú problémy. To mi verte, že už o tom niečo viem. Aj keby som nechcel, ale už som sa to naučil. Viete, teraz hovoríme tuto o ministrovi Vážnom. Mnohí z vás ho poznajú, veď tu pôsobil s nami v predchádzajúcom volebnom období štyri roky. Všetci viete, že vystupoval vecne ako odborník, nikdy neurážal, nikdy nepolitizoval. Snažil sa prinášať dobré riešenia. Ja vám poviem len jedno. Keď mu vyčítate to, čo sa stalo, áno, aj ja si viem predstaviť, že mohlo byť povedané: „Viete čo, spustíme, necháme mesiac, dva mesiace systém v prevádzke, vychytáme muchy a bude to v poriadku.“ Dobre, je to drobná chybička. Ale nechcete sa pozrieť, keď už tak vehementne odvolávate, aj na to, čo tento pán urobil? Nechcete sa pozrieť na to, že znovu naštartoval – a určite má na tom veľký podiel – budovanie diaľnic na Slovensku? Že to, čo stálo, sa znovu pohlo? Že to, čo potrebuje táto ekonomika, znovu ide ďalej? Áno, Paľko, smeješ sa, ale tiež ma prekvapilo tvoje vyjadrenie. To je prvá vec. To je o celom Slovensku. Teraz vám poviem za Trnavu a občanov Trnavského samosprávneho kraja. Ani vaša vláda za osem rokov nepohla s obchvatom okolo krajského mesta Trnava. Za tohto pána sa to pohlo. A tí, čo tam žijeme, vieme, o čom hovoríme. Možno niektorí z vás prejdú po diaľnici z Trnavy do Bratislavy len raz za týždeň alebo raz za mesiac. Ja vám poviem, páni, ja tam chodím 30 rokov a prešiel som to, tak som to súkromne počítal, najmenej šesťtisíckrát. Keď poviem o jednej ceste. A viem, čo bolo jazdenie v dvoch pruhoch, aké problémy to prinášalo, a viem, čo je jazdenie v troch pruhoch. A môžem vám povedať, trúfam si povedať, že už viem, čo to znamená urobiť niečo veľké. A prebudovať diaľnicu za plnej prevádzky z dvoch pruhov na tri bez jedného pracovného úrazu, bez kolízií, ktoré by zapríčiňovali dodávatelia, realizovať unikátnu stavbu, ktorá možno nemá obdoby v dejinách Slovenska a možno ani v dejinách okolitých štátov, v čase skrátenom – o koľko, o tri, štyri mesiace? – je absolútny unikát. Ten muž má na tom zásluhu. Takže prosím vás, zvážte aj toto. A hlavne to zvážte vtedy, keď niekedy voľne používate rôzne vyjadrenia, nebudem teraz spomínať, čo ste tu všetko hovorili, ale zvážte to. Viete, na misku váh treba položiť aj plusy, aj mínusy. Vy ste vybrali jeden problém. Tak ja vám predkladám prinajmenšom to znovunaštartovanie budovania diaľnic, tú trojprúdovú diaľnicu z Trnavy do Bratislavy ako Trnavčan, aj ten severný obchvat v Trnave. Takže, páni, myslím si, že problém je vysoko spolitizovaný, a teda neadekvátny spôsob, ako sa staviate k ministrovi Vážnemu. Chcem povedať len jedno. Považujem ho za odborníka, slušného chlapa. To by ste tiež mali vedieť tí, ktorí tu sedíte sedem rokov, tak dobre ako ja, a teda myslím si, že odvolávanie nie je vôbec namieste, a teda ja aj mnohí nezávislí určite to odvolávanie nepodporia. A želám ti, pán minister, aby sa ti darilo naďalej. Všetko dobré! (Potlesk.)